Goeie nuus: Ouers red PTA-kleuter uit ‘kapers’ se kloueDu Venage en haar dogtertjie Megan. Twee vermeende kapers is Dinsdagmiddag in Pretoria in hegtenis geneem nadat hulle ŉ vrou se motor met haar vyfjarige dogter binne-in wou kaap, maar hulle teen vier ‘helde’ vasgeloop het. Caren du Venage (24) het Maandagmiddag oudergewoonte haar dogtertjie, Megan, by die Kasteeltjieland Kleuterskool in Booysens in die weste van Pretoria gaan haal. “Toe ek en sy uitkom was daar drie mans wat so entjie van my motor af gesit het,” het Du Venage Woensdag aan Maroela Media gesê. “Ek het nie onveilig gevoel nie want dit was spitstyd en besig by die skool.” Sy het haar motor, ŉ wit BMW 318i, oopgesluit en Megan in die karstoeltjie geplaas toe die mans vinnig na haar toe stap. “Ek het gesien hulle kom nader en wou vinnig in die motor spring, maar hulle was te vinnig vir my en het my uitgeruk. Hulle het ŉ vuurwapen teen my nek gedruk en my met ŉ toestel geskok, waarna twee van hulle in die motor gespring het.” Du Venage het paniekbevange gespook om haar motor se sleutels uit die aansluiter te gryp. Megan het intussen begin huil en ŉ verdagte wat langs haar in die voertuig in gespring het, het haar ook geskok sodat sy moet stilbly. “Ander ouers by die skool het gesien wat gebeur en skielik was my helde daar. Lynette van der Linde het met haar motor voor my kar parkeer sodat hulle nie kon wegjaag nie. Jean-Marc du Plessis, Shaun Cambridge en Henry Roux was toe daar en het die motor se vensters uitgeslaan om vir Megan uit te haal, waarna hulle die twee verdagtes aangehou het totdat die polisie opgedaag het. Dit het alles so vinnig gebeur. Ek is so dankbaar vir al daai mense wat hul eie lewens in gevaar gestel het om my en my kind te help,” het sy verduidelik. Sy het gesê die derde verdagte het gesien hier kom moeilikheid en het hom vinnig uit die voete gemaak. Buiten die groot skrik, het die ma en dogter geringe beserings opgedoen. “Ons is oukei, en ontdek by die minuut meer blou kolle. Megan se voetjie is bietjie geswel, daar mag dalk ŉ stukkie glas vassit. Sy het ook nie lekker geslaap nie en nagmerries gekry,” het sy gesê. Du Venage is vol lof vir beamptes van die Hercules-polisiestasie wat spoedig op die toneel was. Die polisie ondersoek die voorval. Du Venage se motor na die voorval.